CELEX: 32021D0722
Language: sk
Date: 2021-05-03 00:00:00
Title: Rozhodnutie Komisie (EÚ) 2021/722 z 3. mája 2021, ktorým sa obnovujú mandáty troch súčasných členov Európskeho poradného výboru pre štatistiku a vymenúvajú dvaja noví členovia

4.5.2021   
               
               
                  SK
               
               
                  Úradný vestník Európskej únie
               
               
                  L 154/5
               
            
         ROZHODNUTIE KOMISIE (EÚ) 2021/722
         z 3. mája 2021,
         ktorým sa obnovujú mandáty troch súčasných členov Európskeho poradného výboru pre štatistiku a vymenúvajú dvaja noví členovia
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 234/2008/ES z 11. marca 2008, ktorým sa zriaďuje Európsky poradný výbor pre štatistiku a ktorým sa zrušuje rozhodnutie Rady 91/116/EHS (1), a najmä na jeho článok 4 ods. 1 písm. a),
         keďže:
         
                     (1)
                  
                  
                     Rozhodnutím Komisie 2016/C12/02 (2) sa vymenovali štyria členovia Európskeho poradného výboru pre štatistiku (ďalej len „výbor“) na obdobie piatich rokov. Mandáty týchto členov sa skončili 31. decembra 2020. Traja členovia súhlasili s obnovením svojich mandátov.
                  
               
                     (2)
                  
                  
                     Jeden zo štyroch členov vymenovaných rozhodnutím 2016/C12/02 nemôže obnoviť svoj mandát, a preto by sa mal nahradiť.
                  
               
                     (3)
                  
                  
                     Zvyšných osem členov bolo vymenovaných rozhodnutím Komisie 2019/C63/05 (3). Ich príslušné funkčné obdobie sa má skončiť v roku 2024. Jeden z uvedených ôsmich členov však odstúpil, a preto by mal byť na zvyšok jeho funkčného obdobia nahradený.
                  
               
                     (4)
                  
                  
                     Keďže zoznam náhradníkov vytvorený rozhodnutím 2019/C63/05 sa stal zastaraným, členské štáty poskytli Komisii na jej žiadosť zoznam kandidátov s príslušnou kvalifikáciou v oblasti štatistiky na účely vymenovania nových členov výboru.
                  
               
                     (5)
                  
                  
                     Pri výbere dvoch nových členov sa Komisia snaží zabezpečiť, aby rovnako zastupovali používateľov, respondentov a ďalšie subjekty zainteresované v oblasti štatistiky Únie (vrátane vedeckej komunity, sociálnych partnerov a občianskej spoločnosti).
                  
               
                     (6)
                  
                  
                     Komisia konzultovala s Európskym parlamentom a Radou, pokiaľ ide o obnovenie mandátov a nové vymenovania, a uvedené inštitúcie vydali kladné stanovisko,
                  
               PRIJALA TOTO ROZHODNUTIE:
         
            Článok 1
            Na obdobie piatich rokov, ktoré sa začína 1. januára 2021 a končí 31. decembra 2025, sa obnovujú mandáty týchto členov: pán Claudiu HERTELIU, pani Ariane KÖNIG a pani Biruta SLOKA.
         
         
            Článok 2
            Pani Roxane SILBERMAN sa vymenúva za členku Európskeho poradného výboru pre štatistiku na obdobie piatich rokov, ktoré sa začína 1. januára 2021 a končí 31. decembra 2025.
         
         
            Článok 3
            Pán Antti RIPATTI sa vymenúva za člena Európskeho poradného výboru pre štatistiku na obdobie od 1. januára 2021 do 8. mája 2024.
         
         
            Článok 4
            Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
         
         
            V Bruseli 3. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 73, 15.3.2008, s. 13.
         
            (2)  Rozhodnutie Komisie 2016/C12/02 zo 14. januára 2016, ktorým sa vymenúvajú štyria členovia Európskeho poradného výboru pre štatistiku (Ú. v. EÚ C 12, 15.1.2016, s. 2).
         
            (3)  Rozhodnutie Komisie 2019/C 63/05 zo 14. februára 2019, ktorým sa vymenúvajú ôsmi členovia Európskeho poradného výboru pre štatistiku (Ú. v. EÚ C 63, 18.2.2019, s. 4).